O femeie de 78 de ani a fost tâlhărită în scara unui bloc din Timișoara, de către un tânăr care i-a furat poșeta și a reușit să fugă. Momentul atacului a fost surprins de camerele video din imobil și arată cum bătrâna se luptă cu agresorul și aleargă după el, dar nu reușește să îl oprească.

Tâlhăria a avut loc joi dimineață, când femeia se întorcea acasă și a fost atacată de către un tânăr. El i-a luat geanta în care avea 1.200 de lei și a reușit să fugă.

În imaginile surprinse de către camerele video din scara blocului și publicate de Opinia Timișoarei se poate vedea cum bătrâna s-a luptat cu agresorul, a alergat după el, l-a lovit cu o sacoșă, dar acesta a reușit să fugă.

Potrivit Poliției Județene Timiș, agresorul este un bărbat de 30 de ani, care a fost prins câteva ore mai târziu, în zona Gării de Nord, și a fost reținut pentru 24 de ore. Prejudiciul a fost recuperat integral, mai spun reprezentanții Poliției.



